Päivystysakatemian Noora Tykkyläinen

– yleislääketieteen erikoislääkäri, päivystyksen kehittäjälääkäri

Noora aloitti lokakuun alussa Etelä-Karjalan keskussairaalan yhteispäivystyksessä kehittäjälääkärinä. Päivystysakatemia on tarkoitettu päivystyksestä kiinnostuneille lääkäreille.

Päivystysakatemian tavoitteena on, että koulutettava lääkäri saa akatemian suorittamisen myötä perustiedot ja -taidot toimia päivystävänä lääkärinä. Lääkäri osaa myös tehokkaan diagnostisen prosessin perusteet, tunnistaa vakavasti sairaan potilaan ja osaa aloittaa hoidon sekä ohjaa potilaat asianmukaiseen jatkohoitoon. Nooran tehtävänä tässä uudessa konseptissa on nimenomaan yleislääketieteen koulutus.

Käytännössä tämä Nooran työssä tarkoittaa vahvaa senioritukea, läsnäoloa koulutettaville ja koulutuksen pitkäjänteistä kehittämistä yhteistyössä sairaalan klinikoiden kanssa. Noora on aina pitänyt nuorempien kollegoiden ohjaamisesta ja hän itse kokee saaneensa valmistumisen jälkeen hyvää ohjausta. Hyvä ohjaus on kantanut tähän päivään saakka ja antanut ymmärrystä nuorten lääkäreiden tarpeelle konsultoida ja saada varmistusta omille ajatuksille. Jos jotain ei tiedä, pitää kysyä, onkin Nooran motto. Myös satunnaiset kokemukset ohjauksen puutteesta tai huonosta ohjauksesta, ovat vahvistaneet Nooran käsitystä siitä, miten asioita tulee tehdä.

Päivystys on aina kiehtonut Nooraa ja osa työpanoksesta myös terveyskeskuslääkärinä on aina suuntautunut päivystykseen. Päivystyspotilaat ovat mielenkiintoisia. Vaikka työ on varsin hektistä ja tarkkuutta vaativaa, se on osaltaan myös antoisaa. Onnistumisen tunne on palkitseva, kun diagnoosi löytyy ja potilas saa tarvitsemaansa hoitoa.

Nooran innostus lääketieteeseen ja ihmiseen kokonaisuutena heräsi jo lapsuudessa. Olipa kerran elämä -sarja, omat kokemukset sairaalaympäristössä vierailuista kuten TET-jakso lastentaudeilla siivittivät haavetta lääkäriksi opiskelusta. Akateemisen mielenkiinnon lisäksi musiikki ja kuvataiteet ovat kulkeneet rinnalla koko elämän. Tällä hetkellä omat harrasteet ovat kuitenkin tauolla lasten menojen ja hektisen työn mennessä tässä kohtaa edelle. Kolmen lapsen äiti nauttii nykyisin hiljaisuudesta pyykkiä viikatessa, kompostia tonkiessa ja työmatkapyöräilystä. Perheen kesken tehdäänkin paljon asioita yhdessä ja kesälomilla hypätään kaikki koiraa myöten matkailuautoon Eurooppaa koluten.

Jos kiinnostuit päivystysakatemiasta, voit olla suoraan Nooraan yhteydessä (noora.tykkylainen@ekhva.fi)

Tule sinäkin mukaan kehittämään toimintaa tai kouluttautumaan:

Lue lisää erikoistumisesta Ekhvalla

Tutustu kouluttajiimme

Lääkärinä Etelä-Karjalassa

Päivystyksen kehittäminen on kuin maraton - Lue Pekka Korvenojan uratarina